Liek je určený na liečbu erektilnej dysfunkcie u dospelých mužov, ktorá sa niekedy nazýva aj impotencia. Liek iba napomáha dosiahnuť erekciu v prípade dostatočnej sexuálnej stimulácie. Viac na adc.sk Použitie: Dávkovanie a dávkovacie schémy Pred rozhodnutím o farmakologickej liečbe sa má zistiť anamnéza a urobiť fyzikálne vyšetrenie. Odporúčaná dávka je 50 mg užitá podľa potreby približne 1 hodinu pred sexuálnou aktivitou. Podľa účinnosti a tolerancie sa môže dávka zvýšiť na 100 mg alebo znížiť na 25 mg. Maximálna odporúčaná dávka je 100 mg. Maximálna odporúčaná frekvencia dávkovania je 1x denne. Pacienti s poruchou funkcie obličiek: U pacientov s ťažkým poškodením funkcie obličiek (klírens kreatinínu < 30 ml/min) sa má zvážiť dávka 25 mg. Podľa účinnosti a tolerancie je možné dávku postupne zvýšiť na 50 mg až 100 mg. Pacienti s poruchou funkcie pečene: Má sa zvážiť dávka 25 mg. Podľa účinnosti a tolerancie je možné dávku postupne zvýšiť na 50 mg až 100 mg. Pacienti liečení alfablokátormi musia byť pred začatím liečby sildenafilom stabilizovaní (možnosť vzniku posturálnej hypotenzie). Navyše sa má zvážiť úvodná dávka sildenafilu 25 mg. U pacientov súčasne užívajúcich inhibítory CYP3A4 sa má zvážiť úvodná dávka 25 mg. Spôsob použitia Liek sa užíva jednorázovo, vždy v čase plánovanej sexuálnej aktivity (asi 1 hodinu pred plánovaným stykom). Tableta sa užije nalačno (užitie s jedlom alebo tesne po jedle oneskorí nástup účinku), vždy vcelku a zapije sa vodou. Súčasné užívanie lieku s grapefruitovou šťavou sa neodporúča. Upozornenie Pred začatím akejkoľvek liečby erektilnej dysfunkcie má lekár zohľadniť kardiovaskulárny status pacienta. Liek nie je indikovaný na použitie u žien. Liek nie je indikovaný u osôb mladších ako 18 rokov. Liek nemajú používať muži, u ktorých sa sexuálna aktivita neodporúča (napríklad pacienti s ťažkými kardiovaskulárnymi poruchami). V prípade, že erekcia trvá dlhšie ako 4 hodiny, má pacient ihneď vyhľadať lekársku pomoc. Ak priapizmus nie je liečený okamžite, môže dôjsť k poškodeniu tkaniva penisu a trvalej strate potencie. V prípade akejkoľvek náhlej poruchy videnia sa má liečba ukončiť a zvážiť alternatívna liečba. Liek je kontraindikovaný u pacientov užívajúcich organické nitráty v akejkoľvek forme. Počas liečby sa môže vyskytnúť závrat a zmenené videnie (pacienti pred tým, ako budú viesť vozidlá a obsluhovať stroje, majú poznať, ako reagujú na podanie lieku). Konzumácia alkoholu môže prechodne zhoršiť schopnosť dosiahnuť erekciu. Na dosiahnutie maximálneho účinku lieku sa odporúča nepiť nadmerné množstvo alkoholu pred užitím lieku. Liek obsahuje laktózu. Ďalšie osobitné upozornenia sú uvedené v SPC.